
PRODUKTRESUMÉ

for

Liopent, tabletter


0.	D.SP.NR.
34152

1.	LÆGEMIDLETS NAVN
Liopent

2.	KVALITATIV OG KVANTITATIV SAMMENSÆTNING
Hver tablet indeholder 5,2 mikrogram liothyroninnatrium svarende til 5 mikrogram liothyronin. Alle hjælpestoffer er anført under pkt. 6.1.

3.	LÆGEMIDDELFORM
Tabletter

Hvide til råhvide, ikke-overtrukne, runde tabletter med en diameter på 6,35 mm.

Liopent 5 mikrogram tabletter er præget med ”Σ/76” på den ene side og er uden prægning på den anden side.


4.	KLINISKE OPLYSNINGER

4.1	Terapeutiske indikationer
Behandling af hypothyreose, hvor supplerende behandling med levothyroxin vurderes at være hensigtsmæssig.

4.2	Dosering og administration

Dosering

Voksne
Doseringen af Liopent skal fastsættes individuelt under hensyntagen til patientens aktuelle dosis af levothyroxin, det kliniske respons og resultaterne af thyroideafunktionstests. Et fysiologisk dosisforhold mellem levothyroxin og liothyronin på ca. 13:1 til 20:1 baseret på vægt anbefales. Behandlingen skal indledes med en lav dosis, f.eks. 5 mikrogram dagligt, efterfulgt af gradvis dosistitrering.

Når behandling med liothyronin indledes, skal levothyroxindosis revurderes og, hvor det er relevant, reduceres for at undgå en for høj samlet eksponering for thyroideahormon. Thyroideafunktionen skal monitoreres med henblik på at holde serum‑TSH inden for referenceområdet. Patienterne skal monitoreres for symptomer og tegn på hyperthyreose, kardiovaskulære bivirkninger og andre bivirkninger.

Den daglige dosis liothyronin bør så vidt muligt fordeles på to doser. 

Børn
Liothyronin anbefales ikke til rutinemæssig behandling af hypothyreose hos børn og unge. Der foreligger begrænsede data om anvendelse af liothyronin som supplerende behandling til levothyroxin hos pædiatriske patienter. Hvis en specialist vurderer, at behandling er klinisk nødvendig, skal dosis fastsættes individuelt på baggrund af det kliniske respons og resultaterne af thyroideafunktionstestene under hensyntagen til den samtidige levothyroxindosis. Der skal anvendes en lav startdosis efterfulgt af gradvis titrering.

Ældre
Hos ældre patienter skal behandlingen indledes med en lav dosis én gang dagligt og kun øges gradvist, hvis det er klinisk nødvendigt, baseret på det kliniske respons og resultaterne af thyroideafunktionstestene. Patienten skal monitoreres for kardiale bivirkninger, herunder atrieflimren. 

Administration 
Kun til oral anvendelse. Tabletten har ingen delekærv og kan ikke deles i lige store doser. Ved behov for lavere doser skal alternative formuleringer overvejes.

4.3	Kontraindikationer
· Overfølsomhed over for det aktive stof eller over for et eller flere af hjælpestofferne anført i pkt. 6.1. 
· Tyreotoksikose.
· Patienter med kardiovaskulær sygdom, herunder anstrengelsesudløst angina.
· Ubehandlet binyrebarkinsufficiens.
· Ubehandlet hypofyseinsufficiens.
· Graviditet samt kvinder, som forsøger at blive gravide.

4.4	Særlige advarsler og forsigtighedsregler vedrørende brugen
Ved svær og langvarig hypothyreose kan binyrebarkfunktionen være nedsat. Ved opstart af substitutionsbehandling med thyroideahormon øges stofskiftet hurtigere end binyrebarkaktiviteten, hvilket kan udløse binyrebarkinsufficiens og nødvendiggøre supplerende behandling med binyrebarkhormoner.

[bookmark: Liopent_treatment_may_result_in_an_incre]Behandling med Liopent kan medføre et øget behov for insulin eller antidiabetika. Der skal udvises forsigtighed hos patienter med diabetes mellitus eller diabetes insipidus.

[bookmark: In_myxoedema,_care_must_be_taken_to_avoi][bookmark: If_metabolism_increases_too_rapidly_(cau]Hvis stofskiftet øges for hurtigt (med diarré, nervøsitet, takykardi, søvnløshed, tremor og undertiden anginasmerter ved latent myokardieiskæmi til følge), skal dosis reduceres, eller behandlingen seponeres i 1‑2 dage og derefter genoptages ved en lavere dosis.

[bookmark: TSH_levels_should_be_monitored_during_tr]TSH‑niveauet skal monitoreres under behandlingen for at reducere risikoen for over- eller underbehandling. Risiciene ved overbehandling omfatter atrieflimren, osteoporose og knoglebrud.

Interferens med laboratorieprøver
Biotin kan interferere med immunanalyser af thyroidea, der er baseret på interaktion mellem biotin og streptavidin, hvilket fører til enten falsk lave eller falsk høje prøveresultater. Risikoen for interferens stiger med højere doser biotin. 

Ved fortolkningen af resultater af laboratorieprøver skal der tages hensyn til eventuel interferens med biotin, navnlig hvis der observeres manglende sammenhæng med den kliniske præsentation. 

For patienter, der tager biotinholdige produkter, bør laboratoriepersonalet informeres, når der anmodes om en thyroideaprøve. Alternative prøver, der ikke er følsomme over for interferens med biotin, bør anvendes, hvis de foreligger. (se pkt. 4.5)

Oplysninger om hjælpestoffer
Dette lægemiddel indeholder mindre end 1 mmol (23 mg) natrium pr. tablet, dvs. det er i det væsentlige natriumfrit.
[bookmark: 4.5_Interactions_with_other_medicinal_pr]
4.5	Interaktion med andre lægemidler og andre former for interaktion

Amiodaron
Samtidig administration af amiodaron kan hæmme dejoderingen af thyroxin til trijodthyronin, hvilket kan medføre nedsatte koncentrationer af trijodthyronin og dermed nedsat virkning af thyroxin. Dette skal tages i betragtning ved kombinationsbehandling med thyroxin og trijodthyronin.

Antidiabetika
Liothyronin øger blodglukoseniveauet og kan derved nedsætte virkningen af antidiabetika.  Blodglukoseniveauet skal derfor monitoreres hyppigt ved opstart af behandling med thyroideahormon, og dosis af antidiabetika skal om nødvendigt justeres. 

Antikoagulantia
Behandling med liothyronin kan forstærke virkningen af antikoagulantia.

Hjerteglykosider
Ved samtidig administration af liothyronin og hjerteglykosider kan det være nødvendigt at justere dosis af hjerteglykosidet. 

Colestyramin og colestipol
Liothyronin må ikke tages inden for 4 timer før eller efter administration af colestyramin eller colestipol, da begge stoffer nedsætter den gastrointestinale absorption af liothyronin.

Enzyminducerende lægemidler
Samtidig administration af enzyminducerende lægemidler såsom antikonvulsiva (carbamazepin og phenytoin), barbiturater eller traditionelle plantelægemidler, der indeholder perikon (Hypericum perforatum L.), kan øge den hepatiske clearance af thyroideahormoner og dermed medføre nedsatte serumkoncentrationer af thyroideahormoner. Patienter, der får substitutionsbehandling med thyroideahormon, kan derfor have behov for en højere dosis thyroideahormon ved samtidig administration af disse lægemidler.

Tricykliske antidepressiva
Liothyronin øger receptorernes følsomhed over for katekolaminer og kan dermed forstærke virkningen af tricykliske antidepressiva. Som andre thyroideahormoner kan liothyronin forstærke virkningen af amitriptylin og imipramin.

Østrogener og orale kontraceptiva
Østrogener kan øge serumkoncentrationen af thyroxinbindende globulin. Kvinder, der anvender østrogenholdige kontraceptiva eller får hormonsubstitutionsbehandling, kan have behov for højere doser thyroideahormon. 

Interferens med laboratorieundersøgelser
En række lægemidler kan påvirke thyroideafunktionstests, hvilket skal tages i betragtning ved monitorering af patienter, der behandles med liothyronin. Biotin kan interferere med immunanalyser af thyroidea, der er baseret på interaktion mellem biotin og streptavidin, hvilket fører til enten falsk lave eller falsk høje prøveresultater (se pkt. 4.4).

4.6	Fertilitet, graviditet og amning

Graviditet
Liopent er kontraindiceret under graviditet (se pkt. 4.3). Den kliniske erfaring med anvendelse under graviditet er begrænset, og sikkerheden er ikke klarlagt. Liothyronin kan i mindre omfang passere placenta. Anvendelse af liothyronin kan reducere moderens thyroxinkoncentration og medføre hypothyroxinæmi samt påvirke fosterets udvikling negativt. Ved planlagt eller bekræftet graviditet skal behandlingen med Liopent ændres til behandling med thyroxin.

Kvinder i den fertile alder skal anvende sikker kontraception under behandlingen.

Amning
Liothyronin udskilles i human mælk i små mængder, men der forventes ingen påvirkning af nyfødte/spædbørn ved terapeutiske doser. Liopent kan anvendes under amning. Liothyronin kan påvirke neonatale screeningsprogrammer.

Fertilitet
Der foreligger ingen data om liothyronins indvirkning på fertiliteten hos mennesker eller dyr.

4.7	Virkning på evnen til at føre motorkøretøj og betjene maskiner
Ikke mærkning.
Liothyronin påvirker ikke eller kun i ubetydelig grad evnen til at føre motorkøretøj og betjene maskiner.

4.8	Bivirkninger
Bivirkninger under behandling med liothyronin kan være tegn på overdosering. Overdosering kan medføre hyperthyreose, som klinisk kan manifestere sig ved takykardi, nervøsitet, hovedpine, angst, agitation, hyperkinesi og hyperhidrose. Disse symptomer forsvinder få dage efter seponering af behandlingen eller efter en passende dosisreduktion. Der er rapporteret enkelte tilfælde af allergiske hudreaktioner.

I nedenstående tabel er bivirkningerne angivet efter systemorganklasse og hyppighedskategori, defineret i henhold til følgende konvention: Meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000), meget sjælden (< 1/10.000) eller ikke kendt (kan ikke estimeres ud fra forhåndenværende data).

	Systemorganklasse
	Hyppighed
	Bivirkninger

	Hjerte
	Ikke kendt
	Angina pectoris, arytmi, palpitationer, takykardi

	Det endokrine system
	Ikke kendt
	Hyperthyreose

	Mave-tarm-kanalen
	Ikke kendt
	Diarré, opkastning

	Almene symptomer og reaktioner på administrationsstedet
	Ikke kendt
	Pyreksi, varmeintolerans

	Immunsystemet
	Ikke kendt
	Overfølsomhed, udslæt, pruritus, ødem 

	Undersøgelser 
	Ikke kendt
	Vægttab

	Knogler, led, muskler og bindevæv
	Ikke kendt
	Muskelspasmer, muskelsvaghed

	Nervesystemet
	Ikke kendt
	Hovedpine, tremor, hyperkinesi

	Psykiske forstyrrelser
	Ikke kendt
	Rastløshed, søvnløshed, nervøsitet, angst, agitation

	Hud og subkutane væv
	Ikke kendt
	Hyperhidrose

	Vaskulære sygdomme
	Ikke kendt
	Rødme



Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via: 

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Hvis patienten tilses inden for få timer efter overdoseringen, kan ventrikelskylning eller induktion af opkastning overvejes.

[bookmark: There_may_be_exaggeration_of_the_side_ef]Der kan forekomme en forværring af bivirkningerne samt agitation, konfusion, irritabilitet, hyperaktivitet, hovedpine, svedtendens, mydriasis, takykardi, arytmier, takypnø, pyreksi, øget afføringshyppighed og kramper.

Behandlingen er symptomatisk. Hos voksne kan takykardi behandles med 40 mg propranolol hver 6. time.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Thyreoideahormoner, liothyronin,  ATC‑kode: H03AA02.

Liopent (liothyroninnatrium) er et naturligt forekommende thyroideahormon. Den biologiske virkning af Liopent svarer kvantitativt til virkningen af thyroxin, men indtræder inden for få timer og ophører inden for 24‑48 timer efter seponering af behandlingen.

5.2	Farmakokinetiske egenskaber
Liothyroninnatrium absorberes næsten fuldstændigt fra mave-tarm-kanalen. Det bindes i mindre grad til plasmaproteiner end thyroxin. Ca. 0,5 % findes i ubundet form.

Halveringstiden for liothyronin ved euthyreose er 1‑2 dage. Thyroideahormoner passerer kun i begrænset omfang placenta. Minimale mængder udskilles i modermælken.

5.3	Non-kliniske sikkerhedsdata
Ingen relevante data.


6.	FARMACEUTISKE OPLYSNINGER

6.1	Hjælpestoffer
Mannitol (E421) 
Majsstivelse
Calciumsulfatdihydrat (E516) 
Gelatine (E441)
Magnesiumstearat (E470b) 

6.2	Uforligeligheder
Ikke relevant.

6.3	Opbevaringstid
24 måneder.

6.4	Særlige opbevaringsforhold
Må ikke opbevares ved temperaturer over 25 °C. 

Opbevares i den originale beholder for at beskytte mod lys. Opbevares utilgængeligt for børn.

Tørremidlet skal forblive i beholderen, indtil alle tabletterne er anvendt.

Tag ikke lægemidlet efter den udløbsdato, der står på beholderen. Udløbsdatoen er den sidste dag i den nævnte måned.

6.5	Emballagetype og pakningsstørrelser
Hvid beholder af polyethylen med høj densitet (HDPE). Beholderen indeholder silicagel og renset bomuld og er lukket med et børnesikret låg af polypropylen.

Pakningsstørrelser: 28 og 112 tabletter.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Pharmassist Ltd.
Anthrakorichon 15  
142 35 Nea Ionia
Grækenland

8.	MARKEDSFØRINGSTILLADELSESNUMMER (-NUMRE)
72257

9.	DATO FOR FØRSTE MARKEDSFØRINGSTILLADELSE
2. september 2026

10.	DATO FOR ÆNDRING AF TEKSTEN
-

